LIETUVOS RESPUBLIKOS KULTŪROS MINISTRAS

ĮSAKYMAS

DĖL LIETUVOS RESPUBLIKOS KULTŪROS MINISTRO 2014 M. BIRŽELIO 30 D. ĮSAKYMO NR. ĮV-524 „DĖL NEKILNOJAMŲJŲ IR KILNOJAMŲJŲ KULTŪROS VERTYBIŲ IŠSAUGOJIMO DARBŲ FINANSAVIMO TVARKOS APRAŠO PATVIRTINIMO“ PAKEITIMO

2017 m. lapkričio 14 d. Nr. ĮV-1071

Vilnius

Pakeičiu Nekilnojamųjų ir kilnojamųjų kultūros vertybių išsaugojimo darbų finansavimo tvarkos aprašą, patvirtintą Lietuvos Respublikos kultūros ministro 2014 m. birželio 30 d. įsakymu Nr. ĮV-524 „Dėl Nekilnojamųjų ir kilnojamųjų kultūros vertybių išsaugojimo darbų aprašo patvirtinimo“:

1. Pakeičiu 5 punktą ir jį išdėstau taip:

„5. Pareiškėjai kiekvienais metais iki rugsėjo 1 d. Departamento teritoriniams skyriams teikia paraiškas (pagal Aprašo 1 priedą) ir išsaugojimo darbų duomenų sąrašus (pagal Aprašo 2 priedą). Jeigu paraiška teikiama avarijos grėsmės pašalinimo finansavimui, pateikiant Aprašo 12.2 papunktyje nurodytus dokumentus, tokia paraiška gali būti teikiama iki einamųjų metų gruodžio 1 d.“.

2. Pakeičiu 20 punktą ir jį išdėstau taip:

„20. Gautų paraiškų suvestinė paskelbiama Departamento internetinėje svetainėje iki gruodžio 10 d.“.

3. Pakeičiu 23.2 papunktį ir jį išdėstau taip:

„23.2. tvarkybos darbų (avarijos grėsmės pašalinimo, konservavimo, restauravimo, remonto) projektų parengimas finansuojamas nuo 60 iki 70 procentų nuo projektinės dokumentacijos parengimo sąmatos sumos. Tautinių mažumų nevyriausybinių organizacijų pateiktos paraiškos dėl jų valdomų Objektų tvarkybos darbų projektų parengimo finansavimo bei religinių bendruomenių ir vietos savivaldos institucijų pateiktos paraiškos dėl sakralinių Objektų tvarkybos darbų projektų parengimo finansavimo gali būti finansuojamos iki 100 procentų, su sąlyga, kad šie Objektai ne mažiau kaip 5 metus nuo Aprašo 36 punkte nurodytos finansavimo sutarties (kurioje turi būti nurodyta ši sąlyga) pasirašymo dienos nebus naudojami ūkinei komercinei veiklai. Neįvykdžius šios sąlygos, gautos lėšos turi būti grąžintos.“

4. Pakeičiu 23.3 papunktį ir jį išdėstau taip:

„23.3. tvarkybos darbų (avarijos grėsmės pašalinimo, konservavimo, restauravimo, remonto) atlikimo išlaidos finansuojamos nuo 60 iki 70 procentų nuo einamaisiais metais Objekte atliekamų darbų kainos, bet ne daugiau negu 150 tūkst. eurų per metus. Tautinių mažumų nevyriausybinių organizacijų pateiktos paraiškos dėl jų valdomų Objektų tvarkybos darbų finansavimo bei religinių bendruomenių ir vietos savivaldos institucijų pateiktos paraiškos dėl sakralinių Objektų tvarkybos darbų finansavimo gali būti finansuojamos iki 100 procentų, su sąlyga, kad šie Objektai ne mažiau kaip 5 metus nuo Aprašo 36 punkte nurodytos finansavimo sutarties (kurioje turi būti nurodyta ši sąlyga) pasirašymo dienos nebus naudojami ūkinei komercinei veiklai. Neįvykdžius šios sąlygos, gautos lėšos turi būti grąžintos. Šiame papunktyje nurodyti tvarkybos darbai taip pat gali būti finansuojami iki 100 procentų, netaikant 150 tūkst. eurų per metus apribojimo, jeigu jie atliekami į Programos projektą pirmumo teise įrašytuose Objektuose, kuriuose bus vykdomi tęstiniai išsaugojimo darbai“.

5. Pakeičiu 23.4 papunktį ir jį išdėstau taip:

„23.4. Apsaugos techninių priemonių įrengimo ir neatidėliotinų darbų išlaidos finansuojamos iki 50 procentų. Tautinių mažumų nevyriausybinių organizacijų pateiktos paraiškos dėl apsaugos techninių priemonių įrengimo ir neatidėliotinų darbų jų valdomuose Objektuose finansavimo bei religinių bendruomenių ir vietos savivaldos institucijų pateiktos paraiškos dėl apsaugos techninių priemonių įrengimo ir neatidėliotinų darbų sakraliniuose Objektuose finansavimo gali būti finansuojamos iki 100 procentų, su sąlyga, kad šie Objektai ne mažiau kaip 5 metus nuo Aprašo 36 punkte nurodytos finansavimo sutarties (kurioje turi būti nurodyta ši sąlyga), pasirašymo dienos nebus naudojami ūkinei komercinei veiklai. Neįvykdžius šios sąlygos, gautos lėšos turi būti grąžintos.“

5. Pakeičiu 38 punktą ir jį išdėstau taip:

„38. Programos vykdymui skirtų biudžeto lėšų panaudojimo ir Aprašo 36 punkte nurodytų finansavimo sutarčių įgyvendinimo kontrolė vykdoma Departamento finansų kontrolės taisyklių, patvirtintų Departamento direktoriaus įsakymu, nustatyta tvarka.

Kultūros ministrė	Liana Ruokytė-Jonsson